Author: administrator
Last saved by: Kollárová Ivana
Company: Abyss

Dôvodová správa

A. Všeobecná časť

Ministerstvo kultúry Slovenskej republiky (ďalej len „ministerstvo“) predkladá                            na rokovanie Legislatívnej rady vlády Slovenskej republiky návrh zákona, ktorým sa mení                           a dopĺňa zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky (ďalej len „návrh zákona“); návrh zákona sa predkladá ako iniciatívny materiál.  
Cieľom návrhu zákona o dotáciách je úprava ustanovení zákona, ktoré sú pre žiadateľov o poskytnutie dotácie nejednoznačné a v aplikačnej praxi spôsobujú problémy. 
Návrh zákona, okrem iného, upravuje okruh oprávnených žiadateľov o dotáciu v programe Obnovme si svoj dom, a to tak, že za oprávnených žiadateľov sa navrhuje ustanoviť vlastníkov národných kultúrnych pamiatok a správcov. Ak ide o obnovu bytového domu, ktorý je národnou kultúrnou pamiatkou, navrhuje sa medzi oprávnených žiadateľov uviesť aj spoločenstvo vlastníkov bytov a nebytových priestorov v dome a ak ide o obnovu a záchranu hradov a hradných zrúcanín navrhuje sa medzi oprávnených žiadateľov zaradiť aj občianske združenia, neziskové organizácie a nadácie so sídlom na území Slovenskej republiky.  
Predložený návrh zákona nezakladá žiadne vplyvy na rozpočet verejnej správy                             a na podnikateľské prostredie, nevyvoláva sociálne vplyvy, ani vplyvy na životné prostredie a informatizáciu spoločnosti. 
Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a je                     v súlade s právom Európskej únie.  

Materiál sa na rokovanie Legislatívnej rady vlády Slovenskej republiky predkladá bez rozporov.